Puik vyfde plek vir Beukes en Buys | George Herald
Puik vyfde plek vir Beukes en Buys
Thursday, 26 March 2015, 07:35
Matthys Beukes (links) en Philip Buys van die Scott Factory Racing-span op pad na hul sege in die vierde skof van die Absa Cape Epic-bergfietswedren. Hulle het dié skof in Worcester oor 111 km in 4 uur 19 minute en 19 sekondes gewen.
SUID-KAAP NUUS - Wenners van die Afrika-afdeling van die uitmergelende Absa Cape Epic-bergfietswedren en 'n algehele vyfde plek is nie te versmaai nie.
Trouens, dis 'n breëbors-prestasie wat menige ervare fietsryer wat al dié Tour de France van bergfietsry aangedurf en voltooi het, sal uitbasuin vir die hele wêreld om te hoor.
Maar Matthys Beukes en sy spanmaat, Philip Buys, is heel beskeie oor hul puik vertoning in die 12de Cape Epic wat oor agt dae en meer as 700 km gestrek het.
Beukes, wat van George af kom, en Buys, 'n Pretorianer, het in 2013 algeheel sesde geëindig, maar danksy 'n skofsege nou in die algehele vyfde plek klaargemaak.
In 2014 het Beukes en Gert Heyns - ook van George - saamgespan en algeheel sesde geëindig.
Hul sege in die vierde skof oor 111 km in Worcester in 'n tyd van 4 uur 19 minute en 19 sekondes het die voorlopers goed skrik op die lyf gejaag en het getoon dat die twee jaers Suid-Afrika se groot hoop is om wel vorentoe die Epic te wen.
Beukes het in 'n telefoniese onderhoud aan die George Herald gesê hul vernaamste doel met vanjaar se Epic was om onder die topdrie te eindig en om die Afrika-kompetisie weer te wen. " 'n Plek op die wennerspodium was ons nie beskore nie, maar ek is tevrede dat ons die Afrika-trui kon behou."
Dis die derde agtereenvolgende jaar wat Beukes in 'n span ry wat die Afrika-kompetisie wen. Hy sê hulle het oor die eerste drie dae gesukkel en besef dat hulle iets drasties moes doen om hul posisie te verbeter - en te mik vir 'n plek onder die topdrie. "Ons het sowat 10 km ná die wegspring op die vierde skof besluit om van die bondel weg te breek en die pas aan te gee. Ons kon nie glo die ander jaers volg ons nie en dit het ons aangespoor om tot by die wenstreep los voor te jaag. 'n Skofsege is ongetwyfeld 'n hoogtepunt vir ons."